Suomi kohtaa tänään Latvian kello 20.15. KARI KUUKKA

Kevätkarnevaaleissa, joita jääkiekon MM-kisoiksikin kutsutaan, pätee Juhani Tammisen ehtimiseen kertoma viisaus oikeiden pelien voittamisesta. Slovakia totteli Solkungenin neuvoja tänään kellistämällä Yhdysvallat selkä seinää vasten pelatussa ottelussa.

Suomelle Slovakian pelastautuminen jatkopeleihin antoi odottamattomasti avaimet Helsingin lohkon voittoon. Kun Latvia kukistuu illalla, ykköspaikka on meidän, ja puolivälierässä vastaan luistelee jo lohkossa aiemmin kurmotettu Slovakia. Venäjä on vältetty ja ainoan tappion Jukka Jalosen joukkueelle näissä kisoissa tarjoillut USA siis mahdollista välttää.

Pitäisikö Leijonien kuitenkin taktikoida ja hävitä tänään Latvialle? Puolivälierävastus kovenisi, mutta tie finaaliin tasoittuisi.

Jos Suomi häviäisi ilman panosta pelaavalle Latvialle, puolivälierässä se kohtaisi Yhdysvallat, mahdollisessa välieräottelussa taas vastaan asettuisi joku kolmikosta Sveitsi-Norja-Tshekki.

Lohkovoittajan polku toisi Slovakian jälkeen vastukseksi joko Kanadan tai Ruotsin, joista kumpaakin voi pitää reippaasti USA:ta kovempana - edellä mainitusta eurooppalaiskolmikosta puhumattakaan.

”Ei me Suomessa. Ruotsalaisilla tällaiset taktikoinnit. Kyllä leijonapaita päällä lähdetään voittamaan jokaista ottelua”, saatat sinäkin tällä hetkellä ajatella.

Olisiko taktikointi lopulta kuitenkaan niin väärin? Epäurheilijamaisuudesta tässä yhteydessä on vaikea puhua, kun on katsonut esimerkiksi tähtisikermä Venäjän läpsyttelyä alkulohkossa. Puhdas urheilullisuus on näistä peleistä ollut kaukana, ja se ei ole ainoastaan pelaajien vika.

Kun Kansainvälinen jääkiekkoliitto suuressa viisaudessaan on rakentanut sarjasyystemin, jossa jokainen joukkue pelaa seitsemän alkusarjan ottelua, joista keskimäärin neljä ovat jatkon kannalta lähes merkityksettömiä, turnausvoiton tavoittelussa suorastaan kannustetaan taktikointiin.

Tahallinen tappio Latvialle ei halveeraisi MM-turnauksen arvoa pätkän vertaa. Se ainoastaan paljastaisi nykysysteemin urheilullisen järjettömyyden.